CELEX: 
Language: sl
Date: 2019-10-15 00:00:00
Title: DELEGIRANA UREDBA KOMISIJE (EU) …/… o spremembi Priloge II k Uredbi (EU) št. 516/2014 Evropskega parlamenta in Sveta o ustanovitvi Sklada za azil, migracije in vključevanje

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Uredba (EU) št. 516/2014 Evropskega parlamenta in Sveta
                  1
                o ustanovitvi Sklada za azil, migracije in vključevanje pooblašča Komisijo za sprejemanje delegiranih aktov v skladu s pogoji iz člena 26.
            
            
               Člen 16(2) Uredbe (EU) št. 516/2014 pooblašča Komisijo, da v okviru vmesnega pregleda iz člena 15 Uredbe (EU) št. 514/2014 z delegiranim aktom revidira Prilogo II k navedeni uredbi, v kateri je naveden seznam posebnih ukrepov iz člena 16 in uvodne izjave 38.
            
            
               Dinamična narava migracijskih tokov zahteva skupen prožen pristop, ki se ustrezno odziva na razvoj politike ter finančne potrebe EU in njenih držav članic, zlasti tistih, ki se na njenih zunanjih mejah stalno soočajo z velikim in nesorazmernim migracijskim pritiskom. 
            
            
               V tem okviru evropska agenda o migracijah, ki jo je Evropska komisija predstavila 13. maja 2015
                  2
                in jo je Evropski svet potrdil 25. in 26. junija 2015
                  3
               , vsebuje vrsto kratkoročnih in dolgoročnih ukrepov, vključno z učinkovitim izvajanjem skupnega evropskega azilnega sistema. Med drugim omenja izboljšanje pogojev za sprejem, da bi se okrepila zaščita temeljnih pravic prosilcev za azil, pri čemer bi bila posebna pozornost namenjena potrebam ranljivih skupin. V skladu s členom 3(2) Uredbe (EU) št. 516/2014 bi moral Sklad za azil, migracije in vključevanje prispevati h krepitvi in razvoju vseh vidikov skupnega evropskega azilnega sistema. 
            
            
               V okviru vmesnega pregleda nacionalnih programov držav članic, opravljenega v skladu s členom 15 Uredbe (EU) št. 514/2014, ter ob upoštevanju zgoraj opredeljenih prednostnih nalog politike EU ter splošnih in posebnih ciljev Sklada za azil, migracije in vključevanje so bile opredeljene dodatne potrebe držav članic po financiranju, zlasti tistih držav članic, ki se soočajo z velikim in nesorazmernim migracijskim pritiskom na zunanjih mejah. 
            
            
               Te potrebe so predvsem povezane z objekti za sprejem in nastanitev, centri za pridržanje in ustreznimi storitvami za prosilce za mednarodno zaščito ali za druge državljane tretjih držav, ki so prisotni v državi članici in ne izpolnjujejo ali ne izpolnjujejo več pogojev za vstop in/ali bivanje v državi članici, ter stanovanjsko podporo za upravičence do mednarodne zaščite. 
            
            
               Te potrebe po financiranju bi bilo treba čim bolj izpolniti z najustreznejšim orodjem za financiranje. 
            
            
               V zvezi s tem in ob upoštevanju posebnosti s tem povezanih potreb po financiranju dopolnitev nacionalnih programov držav članic prek porazdelitvenega ključa, ki je bil uporabljen za razdelitev osnovnih sredstev vsake države članice, ni ustrezno orodje, saj ne bi omogočila, da bi se sredstva ciljno usmerila posebej na ugotovljene potrebe tistih držav članic, ki se soočajo z velikim in nesorazmernim migracijskim pritiskom.
            
            
               Uporaba nujne pomoči prav tako ni najprimernejša možnost, saj načeloma zahteva zelo posebne razmere, tj. izredne razmere, kot so opredeljene v točki (k) člena 2 Uredbe (EU) št. 516/2014. Poleg tega se v okviru nujne pomoči financiranje zagotavlja v skladu s projektnim pristopom in za omejeno obdobje, kar je v nasprotju z večletno perspektivo financiranja, ki se zagotavlja prek nacionalnega programa. 
            
            
               Posebni ukrepi v okviru deljenega upravljanja omogočajo prožnejše prilagajanje dinamiki in posebnostim posameznega primera, saj ponujajo prilagojen pristop za usmerjanje dodatnega financiranja državam članicam v podporo določeni dejavnosti v okviru Sklada za azil, migracije in vključevanje. Zaradi zelo specifične narave zgoraj navedenih dejavnosti, ki potrebujejo dodatno finančno podporo, se posebni ukrepi štejejo za najustreznejše orodje financiranja. 
            
            
               V Prilogi II, ki vsebuje trenutni seznam posebnih ukrepov, je navedenih šest nadnacionalnih ukrepov in dva nacionalna, ki potekata v sodelovanju z UNHCR. 
            
            
               Ker obstoječi posebni ukrepi ne omogočajo podpore vrsti dejavnosti, opredeljenih v okviru vmesnega pregleda, je treba nov poseben ukrep vključiti v ustrezno prilogo k Uredbi (EU) št. 516/2014. 
            
            
               Predlagani novi posebni ukrep bi prispeval k učinkovitemu upravljanju migracijskih tokov, ki je del splošnega cilja Sklada za azil, migracije in vključevanje, in okrepil solidarnost med državami članicami, kar je izrecen posebni cilj Sklada. Poleg tega je v skladu z ukrepi evropske agende o migracijah za učinkovito izvajanje skupnega evropskega azilnega sistema.
            
            
               Taka sprememba seznama posebnih ukrepov v odziv na posebne potrebe držav članic, kot so predvidene v pravni podlagi Sklada za azil, migracije in vključevanje, zagotavlja tudi priložnost za povečanje dodane vrednosti EU v okviru upravljanja migracijskih tokov. 
            
            
            
               2.POSVETOVANJA PRED SPREJETJEM AKTA
            
            
               V skladu s pravili za boljše pravno urejanje in uvodno izjavo 51 Uredbe (EU) št. 516/2014 bi se morala Komisija pri pripravi delegiranih aktov posvetovati s strokovnjaki iz vseh držav članic. Tako posvetovanje je potekalo s pisnim postopkom, in sicer od 7. do 24. junija 2019. 
            
         
         
            
               Pripombe strokovnjakov iz držav članic so bile ustrezno upoštevane v osnutku delegirane uredbe Komisije. 
            
            
               V skladu s pravili za boljše pravno urejanje je bil po posvetovanju med službami vzpostavljen mehanizem za povratne informacije. Obdobje povratnih informacij se je končalo 26. avgusta 2019. Komisija ni prejela nobenih pripomb.
            
            
            
               3.PRAVNI ELEMENTI DELEGIRANEGA AKTA
            
            
               Člen 16(2) Uredbe (EU) št. 516/2014 pooblašča Komisijo za sprejemanje delegiranih aktov za spremembo Priloge II k navedeni uredbi, ki določa seznam posebnih ukrepov.
            
            
               Člen 26 Uredbe (EU) št. 516/2014 določa izvajanje pooblastila in zlasti pogoje, pod katerimi je Komisija pooblaščena za sprejemanje delegiranih aktov.
               
            
            
               DELEGIRANA UREDBA KOMISIJE (EU) …/…
            
            
               z dne 15.10.2019
            
            
               o spremembi Priloge II k Uredbi (EU) št. 516/2014 Evropskega parlamenta in Sveta o ustanovitvi Sklada za azil, migracije in vključevanje
               
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 516/2014 Evropskega parlamenta in Sveta z dne 16. aprila 2014 o ustanovitvi Sklada za azil, migracije in vključevanje, o spremembi Odločbe Sveta 2008/381/ES in razveljavitvi odločb št. 573/2007/ES in št. 575/2007/ES Evropskega parlamenta in Sveta ter Odločbe Sveta 2007/435/ES
                  4
                ter zlasti člena 16(2) Uredbe,
            
            
               ob upoštevanju naslednjega:
            
            
                (1)V okviru vmesnega pregleda iz člena 15 Uredbe (EU) št. 514/2014 Evropskega parlamenta in Sveta
                  5
                so bile opredeljene dodatne potrebe držav članic po financiranju na področju azila, migracij in vključevanja.
            
            
               (2)V vmesnem pregledu je bila opredeljena potreba po zagotovitvi ustrezne finančne podpore v zvezi z objekti za sprejem in nastanitev, centri za pridržanje in ustreznimi storitvami za prosilce za mednarodno zaščito ali za državljane tretjih držav, ki so prisotni v državi članici in ne izpolnjujejo ali ne izpolnjujejo več pogojev za vstop ali bivanje v državi članici, ter po stanovanjski podpori za upravičence do mednarodne zaščite.
            
            
               (3)V Prilogi II k Uredbi (EU) št. 516/2014 je navedenih osem posebnih ukrepov za države članice, za katere lahko prejmejo dodatna sredstva in od katerih je šest skupnih ukrepov, ki vključujejo več držav članic.
            
            
               (4)S trenutnim seznamom posebnih ukrepov ni mogoče ustrezno obravnavati razvoja politike in potreb po financiranju, ugotovljenih v vmesnem pregledu. Zato je sprememba tega seznama najboljši način za izpolnitev potreb, ugotovljenih v okviru ciljev Sklada za azil, migracije in vključevanje.
            
            
               (5)Novi posebni ukrep, ki se dodaja Prilogi II k Uredbi (EU) št. 516/2014, bo prispeval k učinkovitemu upravljanju migracijskih tokov in je v skladu s posebnim ciljem iz člena 3(2)(d) navedene uredbe, tj. da se poveča solidarnost med državami članicami.
            
            
               (6)Vključitev novega posebnega ukrepa, ki bo odražal nedavni razvoj politike in potrebe po financiranju držav članic, bo ustvarila znatno dodano vrednost, saj bo prispevala k ublažitvi pritiska na tiste, ki so jih migracijski in azilni tokovi najbolj prizadeli, s tem pa tudi na Unijo kot celoto.
            
         
         
            
               (7)Da bi se omogočila takojšnja uporaba tega posebnega ukrepa zaradi opredeljenih nujnih potreb po financiranju, bi morala uredba začeti veljati dan po objavi v Uradnem listu Evropske unije.
            
            
               (8)Uredbo (EU) št. 516/2014 bi bilo zato treba ustrezno spremeniti –
            
            
               SPREJELA NASLEDNJO UREDBO:
            
            
               Člen 1
            
            
               V Prilogi II k Uredbi (EU) št. 516/2014 se doda naslednja točka 9:
            
            
               „9. 
                     Vzpostavitev, razvoj in delovanje ustreznih objektov za sprejem in nastanitev, centrov za pridržanje in ustreznih storitev za prosilce za mednarodno zaščito ali državljane tretjih držav, ki so prisotni v državi članici in ne izpolnjujejo ali ne izpolnjujejo več pogojev za vstop in/ali bivanje, ter podpora za nastanitev upravičencem do mednarodne zaščite v državah članicah, ki se soočajo z velikim in/ali nesorazmernim migracijskim pritiskom.“
            
            
               Člen 2
            
            
               Ta uredba začne veljati dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v državah članicah v skladu s Pogodbama.
            
            
               V Bruslju, 15.10.2019
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        Uredba (EU) št. 516/2014 Evropskega parlamenta in Sveta z dne 16. aprila 2014 o ustanovitvi Sklada za azil, migracije in vključevanje, o spremembi Odločbe Sveta 2008/381/ES in razveljavitvi odločb št. 573/2007/ES in št. 575/2007/ES Evropskega parlamenta in Sveta ter Odločbe Sveta 2007/435/ES (UL L 150, 20.5.2014, str. 168).
               
               
                  
                     (2)
                  
                        COM(2015) 240 final.
               
               
                  
                     (3)
                  
                        EUCO 22/15 CO EUR 8 CONCL 3.
               
               
                  
                     (4)
                  
                        UL L 150, 20.5.2014, str. 168. 
               
               
                  
                     (5)
                  
                        Uredba (EU) št. 514/2014 Evropskega parlamenta in Sveta z dne 16. aprila 2014 o splošnih določbah o Skladu za migracije, azil in vključevanje ter o instrumentu za finančno podporo na področju policijskega sodelovanja, preprečevanja kriminala in boja proti njemu ter obvladovanja kriz (UL L 150, 20.5.2014, str. 111).